Sussies sterf saam in brandArgieffoto (Foto: Alexas_Fotos, Pixabay) Twee sussies, onderskeidelik twee en drie jaar oud, het Woensdagoggend vergeefs onder ŉ bed probeer wegkruip toe ŉ brand in hul ouerhuis buite Nelspruit uitgebreek het. Volgens Athlenda Mathe, woordvoerder van Netcare 911, het daar omstreeks 06:30 ŉ brand by ŉ huis in ŉ plakkerskamp in die Brondal-omgewing uitgebreek. “Inligting van die toneel dui daarop dat die sussies alleen in die huis was toe die brand uitgebreek het,” het sy gesê. “Toe paramedici op die toneel opgedaag het, was die brand reeds onder bedwang gebring. Die dogtertjies se liggame is saam onder die bed gevind. Hulle het albei brandwonde opgedoen, maar is nie onherkenbaar verbrand nie.” Die meisies is op die toneel dood verklaar. Die oorsaak van die brand is nog nie bekend nie. Die Nelspruit-polisie ondersoek die voorval. Netcare 911 het ŉ beroep op ouers gedoen om nie kinders sonder toesig te laat nie en om versigtig te wees met die gebruik van kerse en paraffienstofies.